РЕПУБЛИКА БЪЛГАРИЯ
НАРОДНО СЪБРАНИЕ
Проект

ЗАКОН

ЗА изменение и допълнение на Кодекса на труда

(Обн., ДВ, бр. 26 и 27 от 1986 г.; изм. и доп., бр. 6 от 1988 г., бр. 21, 30 и 94 от 1990 г., бр. 27, 32 и 104 от 1991 г., бр. 23, 26, 88 и 100 от 1992 г.; Решение № 12 на Конституционния съд от 1995 г. – бр. 69 от 1995 г.; изм. и доп., бр. 87 от 1995 г., бр. 2, 12 и 28 от 1996 г., бр. 124 от 1997 г., бр. 22 от 1998 г.; Решение № 11 на Конституционния съд от 1998 г. – 
бр. 22 от 1998 г.; изм. и доп., бр. 56, 83, 108 и 133 от 1998 г., бр. 51, 67 и 110 от 1999 г., бр. 25 от 2001 г., бр. 1, 105 и 120 от 2002 г., бр. 18, 86 и 95 от 2003 г., бр. 52 от 2004 г., бр. 19, 27, 46, 76, 83 и 105 от 2005 г., бр. 24, 30, 48, 57, 68, 75, 102 и 105 от 2006 г., бр. 40, 46, 59, 64 и 104 от 2007 г., бр. 43, 94, 108 и 109 от 2008 г. и бр. 35 и 41 от 2009 г.)

§ 1. Наименованието и чл. 3б се изменя така:
„Отраслови, браншови, областни и общински съвети за тристранно сътрудничество
Чл. 3б. (1) Сътрудничеството и консултациите по чл. 3 по отрасли, браншове, области и общини се осъществяват от отраслови, браншови, областни и общински съвети за тристранно сътрудничество.
(2) Отрасловите, браншовите, областните и общинските съвети за тристранно сътрудничество се състоят от по двама представители на съответното министерство, друго ведомство, областна или общинска администрация, на представителните организации на работниците и служителите и на работодателите.
(3) Представителите на министерствата, на другите ведомства и на областните и общинските администрации се определят от съответния министър, ръководител на друго ведомство, областен управител или кмет на община, а на представителните организации на работниците и служителите и на работодателите – от техните ръководства съгласно уставите им.
(4) Председателите на отрасловите, браншовите, областните и общинските съвети за тристранно сътрудничество се определят от съответния министър, ръководител на друго ведомство, областен управител или кмет на община след консултации с представителните организации на работниците и служителите и на работодателите в съответните съвети за тристранно сътрудничество.”
§ 2. В чл. 3в ал. 3 и 4 се изменят така:
„(3) Отрасловите, браншовите, областните и общинските съвети за тристранно сътрудничество обсъждат и дават мнение при уреждането на специфичните въпроси по чл. 3 за съответния отрасъл, бранш, област или община.
(4) Мнение по ал. 3 се дава по искане на държавния орган, който урежда съответните въпроси, или по инициатива на отрасловите, браншовите, областните и общинските съвети за тристранно сътрудничество.”
§ 3. В чл. 3д се правят следните изменения:
1. В ал. 5 т. 3 се изменя така:
„3. решенията на областния и общинския съвет за тристранно сътрудничество – на областния управител и на кмета на общината или на председателя на общинския съвет, според компетентността за приемане на окончателен акт по обсъжданите въпроси.”
2. Алинея 6 се изменя така:
„(6) Държавните, областните и общинските органи, на които са предоставени мнения на съвет за тристранно сътрудничество, са длъжни да ги обсъдят при приемането на решения в рамките на своята компетентност.”
§ 4. Наименованието и чл. 114 се изменят така:
„Трудов договор за работа през определени дни от месеца
Чл. 114. Трудов договор може да се сключва и за работа през определени дни от месеца, като това време се признава за трудов стаж.”
§ 5. В чл. 120а ал. 2 се изменя така:
„(2) За срока на изпълнението на длъжност в институция на Европейския съюз работникът или служителят запазва трудовото си правоотношение и продължава да получава от работодателя основното си трудово възнаграждение.”
§ 6. В чл. 121 се създава ал. 3:
„(3) Когато срокът на командироване в рамките на предоставяне на услуги в друга държава – членка на Европейския съюз, на Европейското икономическо пространство или Конфедерация Швейцария, е по-дълъг от 
30 календарни дни, страните уговарят за срока на командировката поне същите минимални условия на работа, каквито са установени за работниците и служителите, изпълняващи същата или сходна работа в приемащата държава. Условията, по които страните следва да постигнат съгласие, се установяват с акт на Министерския съвет.”
§ 7. В чл. 154 се правят следните изменения:
1. В ал. 1 думите „Великден – два дни (неделя и понеделник)” се заменят с „Велики петък, Велика събота и Великден – неделя и понеделник”.
2. В ал. 2 изречение първо се изменя така:
„Министерският съвет може да обявява и други дни еднократно за национални официални празници, както и дни за честване на определени професии, дни за оказване на признателност, и да размества почивните дни през годината.”
§ 8. В чл. 163, ал. 10 се създава изречение второ:
„Времето, през което се ползва отпускът, се признава за трудов стаж.”
§ 9. В чл. 200, ал. 1 думите „над 50 на сто” се заменят с „50 и над 
50 на сто”.
§ 10. В чл. 315 се правят следните изменения:
1. В ал. 1 думите „отрасъла на народното стопанство” се заменят с „икономическата дейност”.
2. Алинея 2 се изменя така:
„(2) Частта от общия брой на работниците и служителите по ал. 1 по икономически дейности се определя от министъра на труда и социалната политика и от министъра на здравеопазването.”
§ 11. В чл. 351 се правят следните изменения и допълнения:
1. Досегашният текст става ал. 1.
2. Създава се ал. 2:
„(2) Трудов стаж е и времето, през което е изпълнявана държавна служба или работа по трудово правоотношение според законодателството на друга държава – членка на Европейския съюз, на Европейското икономическо пространство или Конфедерация Швейцария, както и времето на заемане на длъжност в институция на Европейския съюз, удостоверено с акт за възникване и за прекратяване на правоотношението.”

§ 12. В чл. 352 се правят следните изменения и допълнения:
1. Досегашният текст става ал. 1 и в нея в т. 4 накрая се добавя 
„и за бременност и раждане”.
2. създава се ал. 2:
„(2) разпоредбите на ал. 1 се прилагат и за правоотношенията по чл. 351, ал. 2.”
§ 13. Член 353 се изменя така:
„Чл. 353. Времето до признаване на трудовото правоотношение за недействително при работа в страната или в друга държава – членка на Европейския съюз, на Европейското икономическо пространство или Конфедерация Швейцария, се признава за трудов стаж, ако работникът или служителят е действал добросъвестно при възникването му.”
§ 14. В чл. 354 се правят следните изменения и допълнения:
1. Досегашният текст става ал. 1.
2. Създава се ал. 2:
„(2) Разпоредбите на ал. 1, т. 1-7 се прилагат съответно и при настъпване на тези обстоятелства в друга държава – членка на Европейския съюз, на Европейското икономическо пространство или Конфедерация Швейцария.”
§ 15. В § 1, т. 9 от Допълнителните разпоредби буква „г” се отменя.

Заключителни разпоредби
§ 16. В чл. 81в от Закона за държавния служител (обн., ДВ, бр. 67 от 1999 г.; изм. и доп., бр. 1 от 2000 г., бр. 25, 99 и 110 от 2001 г., бр. 45 от 2002 г., бр. 95 от 2003 г., бр. 70 от 2004 г., бр. 19 от 2005 г., бр. 24, 30 и 102 от 2006 г., 
бр. 59 и 64 от 2007 г, бр. 43, 94 и 108 от 2008 г. и бр. 35, 42 и 74 от 2009 г.) ал. 2 се изменя така:
„(2) За срока на изпълнението на длъжност в институция на Европейския съюз държавният служител запазва служебното си правоотношение и продължава да получава от органа по назначаването основната си месечна заплата.”
§ 17. В чл. 21, ал. 1, т. 23 от Закона за местното самоуправление и местната администрация (обн., ДВ, бр. 77 от 1991 г.; изм. и доп., бр. 24, 49 и 65 от 1995 г., бр. 90 от 1996 г., бр. 122 от 1997 г., бр. 33, 130 и 154 от 1998 г., бр. 67 и 69 от 1999 г., бр. 26 и 85 от 2000 г., бр. 1 от 2001 г., бр. 28, 45 и 119 от 2002 г., 
бр. 69 от 2003 г., бр. 19 и 34 от 2005 г., бр. 30 и 69 от 2006 г. и бр. 61 и 63 от 
2007 г., бр. 54 и 108 от 2008 г. и бр. 6, 14, 35, 42 и 44 от 2009 г.) накрая се поставя запетая и се добавя „включително за обявяване на определен ден за празничен и неприсъствен на територията на общината, района, кметството или населеното място по предложение на кмета на общината след съгласуване с областния управител”.
§ 18. Параграфи 6, 11, 12, 13 и 14 влизат в сила 6 месеца след влизането в сила на закона.

Законът е приет от 41-ото Народно събрание на ……………………. 2009 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цецка Цачева)

МОТИВИ

към проекта на Закон за изменение и допълнение на 
Кодекса на труда

Целта на законопроекта е усъвършенстване на нормативната уредба на трудовите правоотношения.
Предлагат се промени, с които се поставя нормативна основа за осъществяване на социален диалог на областно равнище. Чрез институциализирането на областни съвети за тристранно сътрудничество ще се даде възможност за обсъждане и изразяване на мнение по широк кръг въпроси на социалната политика с областно значение, отнасящи се до регулирането на трудовите и непосредствено свързаните с тях отношения, осигурителните отношения, както и по въпросите на жизненото равнище.
Съгласно Решение на Европейската комисия от 12 ноември 2008 г. (С (2008) 6866) относно правилата, приложими към командированите национални експерти и националните експерти на обучение към службите на Комисията, работодателят на командирования национален експерт се задължава да плаща заплатата му, като удостоверява пред Генерална дирекция „Персонал и администрация”, че ще запази заплащането на експерта на нивото от момента на командироването.
Досегашната разпоредба на чл. 120а, ал. 2 от Кодекса на труда регламентира хипотези на изпълнение на длъжност в институция на Европейския съюз за срок до 4 години, като за този срок служителят запазва правоотношението си и продължава да получава от работодателя до една втора от възнаграждението си, но не по-малко от минималната работна заплата за страната.
Поради това в законопроекта е предвидено, че за срока на заемането на длъжност в институция на Европейския съюз трудовото правоотношение на работника или служителя се запазва и работодателят му дължи основното трудово възнаграждение, а в Преходните и заключителните разпоредби е предложена аналогична промяна в чл. 81в, ал. 2 от Закона за държавния служител. 

С оглед прилагане на правото на Европейските общности в областта на командироването със законопроекта се предвижда, когато срокът на командироване в рамките на предоставяне на услуги в друга държава – членка на Европейския съюз, на Европейското икономическо пространство или Конфедерация Швейцария, е по-дълъг от 30 календарни дни, страните да уговарят за срока на командировката поне същите минимални условия на работа, каквито са установени за работниците и служителите, изпълняващи същата или сходна работа в приемащата държава.
Велики петък е ден на духовно пречистване в навечерието на най-светлия християнски празник Великден. Според каноните на християнската религия на този ден не се работи. Във връзка с това се предлага този ден да бъде обявен за официален празник.
Със законопроекта се предвижда Министерският съвет да има право да обявява и дни за оказване на признателност. 
Актовете на Министерския съвет, приемани в рамките на делегираната му компетентност, свързана с обявяване и на други дни за официални празници, дни за честване на определени професии и др., се отнасят за територията на цялата страна, а не за отделни териториални единици. Тъй като исканията за еднократно обявяване на определени дни за официални празници за работещите на територията на съответните общини имат местно значение, е необходимо да се уреди правото на органите на местното самоуправление и местната администрация да се произнасят и да вземат решения по тези въпроси. Поради това със законопроекта се предлага допълнение на Закона за местното самоуправление и местната администрация, с което да се уредят нормативно правомощията на органите на местното самоуправление – общинските съвети, да обявяват по предложение на кмета на общината определени дни за празнични и неприсъствени на територията на общината, района, кметството или на конкретни населени места след съгласуване с областния управител.
Промени в Кодекса на труда се налагат и във връзка с регулиране на възможността за зачитане на периоди на заетост от друга държава – членка на Европейския съюз, като трудов стаж по смисъла на Кодекса на труда за целите на ползване на трудови права в България. 

В законопроекта се предлага нов текст, съгласно който трудов стаж е и времето, през което е изпълнявана държавна служба или работа по трудово правоотношение според законодателството на друга държава –членка на Европейския съюз, както и времето на заемане на длъжност в институция на Европейския съюз, удостоверено с акт за възникване и за прекратяване на правоотношението. 
Предлага се изменение в определението за масови уволнения с цел да се отстрани допуснатата неточност при въвеждането му в българското законодателство да се прилагат едновременно двата варианта за изчисляване на броя на уволнените работници. 
Със законопроекта се предлагат и други изменения с цел прецизиране на действащи разпоредби в Кодекса на труда.

МИНИСТЪР-ПРЕДСЕДАТЕЛ:

(Бойко Борисов)